สหภาพฯจี้บอร์ดเลิกมติย้ายรองผู้ว่าฯ 28ก.ย.หาทางเคลื่อนไหวต้าน
โพสต์ทูเดย์ &#8211; สหภาพฯ ททท. จี้บอร์ดยกเลิกมติโยกย้ายรองผู้ว่าการ พร้อมขอคำชี้แจง
25 ก.ย. 2552

โพสต์ทูเดย์ – สหภาพฯ ททท. จี้บอร์ดยกเลิกมติโยกย้ายรองผู้ว่าการ พร้อมขอคำชี้แจง 
นายประเสริฐ วรพิทักษ์ ประธานสหภาพแรงงานรัฐวิสาหกิจการท่องเที่ยวแห่งประเทศไทย (ททท.) เปิดเผยว่า ในวันที่ 28 ก.ย.นี้ สหภาพฯ จะเปิดประชุมวิสามัญร่วมกับพนักงานเพื่อหามาตรการดำเนินการร่วมกัน โดยสหภาพฯ เตรียมยื่นหนังสือถึงคณะกรรมการ (บอร์ด) ททท. ทั้ง 14 ราย ให้พิจารณายกเลิกมติการโยกย้ายระดับรองผู้ว่าการททท. รวมถึงแต่งตั้งตำแหน่งที่ปรึกษาระดับ 11 
นอกจากนี้ สหภาพฯ ต้องการให้บอร์ด รวมถึงนายวีระศักดิ์ โควสุรัตน์ อดีตประธานบอร์ดททท. ชี้แจงเหตุผลให้กับพนักงานททท. รับทราบถึงเหตุผลการแต่งตั้งโยกย้ายดังกล่าวภายในวันที่ 30 ก.ย.ที่จะถึงนี้ 
“สหภาพฯ ต้องการให้สมาชิก 500-600 คน ร่วมแสดงความคิดเห็นร่วมกันในเรื่องการหามาตรการเคลื่อนไหวในเรื่องนี้ หากบอร์ดไม่ยับยั้งมติดังกล่าว เพราะขณะนี้ททท. วุ่นวายอย่างมากเมื่อวันที่ 15 ก.ย. ที่ผ่านมา เพราะขณะนี้ภาพรวมภายในองค์กรททท. มีความวุ่นวาย พนักงานบางฝ่ายหยุดทำงาน และในแต่ละวันมีใบปลิวโจมตีการทำงานของบอร์ดออกมาจำนวนมาก” นายประเสริฐ กล่าว 
ด้านสถานการณ์ท่องเที่ยวของไทยยังย่ำแย่ ล่าสุดนายอภิชาติ สังฆอารี กรรมการผู้ทรงคุณวุฒิ สหพันธ์สมาคมท่องเที่ยวไทย (เฟสตา) กล่าวว่า สถานการณ์การท่องเที่ยวในช่วงฤดูกาลท่องเที่ยว (ไฮซีซัน) ของไทยที่กำลังจะถึงนี้ ยังไม่กระเตื้องมากนัก วัดได้จากยอดการจองแพ็กเกจทัวร์ล่วงหน้าในแหล่งท่องเที่ยวหลักของประเทศลดลง 20% เทียบกับช่วงเดียวกันของปีก่อน โดยเฉพาะยอดการจองในกรุงเทพฯ ลดลงกว่า 50% นักท่องเที่ยวโซนยุโรป อเมริกา ได้ชะลอการเดินทาง ขณะที่นักท่องเที่ยวโซนเอเชีย เช่น จีน ญี่ปุ่น เกาหลี กังวลเกี่ยวกับปัญหาทางการเมืองภายในประเทศไทย
ทั้งนี้ ปัจจัยลบที่เกิดขึ้นส่งผลให้สายการบินหลายสายปรับลดเที่ยวบินตรงมายังประเทศไทย ซึ่งขณะนี้ได้รับรายงานจากบริษัททัวร์กลุ่มสแกนดิเนเวีย ได้ยกเลิกการเดินทางแบบเช่าเหมาลำ (ชาร์เตอร์ไฟลต์) จากกลุ่มสแกนดิเนเวีย-ท่าอากาศยานสุวรรณภูมิ สัปดาห์ละ 2 เที่ยวบิน ระหว่างเดือนพ.ย.-มี.ค. 2553 ทำให้นักท่องเที่ยวเดินทางเข้าไทยลดลงราว 1.2-1.3 หมื่นคน สูญรายได้ราว 4,000 ล้านบาท 
“แม้ว่าเหตุการณ์ทางการเมืองเมื่อวันที่ 19 ก.ย ที่ผ่านมาจะไม่มีความรุนแรง แต่ม็อบเสื้อเหลืองเสื้อแดงมีแนวโน้มเกิดขึ้นได้ตลอดเวลา โดยมองว่าถ้าปลายปีนี้ไม่มีความรุนแรง การท่องเที่ยวจะดีขึ้นเล็กน้อย แต่ไม่มาก และเชื่อปีนี้มีจะมีต่างชาติเข้าไทยเพียง 10-11 ล้านคนเท่านั้น”  นายอภิชาติ กล่าว
นอกจากนี้ เฟสต้าเห็นด้วยกับแนวคิดนายวีระศักดิ์ ที่ต้องการให้มีการแก้ไขพระราชบัญญัติ ททท.ปี 2551 (พ.ร.บ.) ซึ่งควรแต่งตั้งให้รมว.การท่องเที่ยวฯ เป็นประธานบอร์ดโดยตำแหน่ง เหมือนที่ททท.เคยยึดถือมาตั้งแต่ต้น เพื่อให้การทำงานมีอำนาจเบ็ดเสร็จสั่งการในขั้นตอนเดียว ไม่ต้องมีภาพการล้วงลูกหรืออยู่เบื้องหลังการทำงานของประธานบอร์ด เพราะตามกฎหมายรมว.การท่องเที่ยวฯไม่มีอำนาจหน้าที่  ด้านนายสุรพล ศรีตระกูล นายกสมาคมไทยธุรกิจการท่องเที่ยว (แอตตา) กล่าวว่า ขณะนี้นักท่องเที่ยวต่างชาติที่เดินทางมาไทยผ่านทางสมาชิกแอตตา ตั้งแต่เดือนม.ค.20 ก.ย.ที่ผ่านมา ลดลงในทุกตลาด โดยเฉพาะตลาดสำคัญหลักอย่างจีน ลดลง 40% ญี่ปุ่น ลดลง 40.5% รัสเซีย ลดลง 22% เกาหลี ลดลง 55% เนื่องจากประเทศไทยมีเหตุการณ์ไม่สงบเกิดขึ้นอย่างต่อเนื่อง
ทั้งนี้ เฟสตาจะทำหนังสือถึงบอร์ดททท. เพื่อขอสนับสนุนงบประมาณจำนวน 20-25 ล้านบาท สำหรับการออกโรดโชว์สินค้าทางการท่องเที่ยวในตลาดใหม่ แต่มีศักยภาพการเดินทางท่องเที่ยวสูง